EL

E-002281/2021

Απάντηση του κ. Wojciechowski

εξ ονόματος της Ευρωπαϊκής Επιτροπής

(18.6.2021)

Την άνοιξη του 2020, η Επιτροπή έλαβε αμέσως μέτρα για τον μετριασμό των επιπτώσεων της κρίσης που προκλήθηκε από την πανδημία COVID-19 στη γεωργία και στον τομέα των τροφίμων, μεταξύ των οποίων ένα νέο προσωρινό μέτρο αγροτικής ανάπτυξης που παρέχει στα κράτη μέλη τη δυνατότητα να χρησιμοποιούν τα διαθέσιμα κεφάλαια για τη στήριξη της ρευστότητας των γεωργών και των επιχειρήσεων γεωργικών τροφίμων που πλήττονται περισσότερο[[1]](#footnote-1). Η Ελλάδα χορήγησε πρόσθετη στήριξη ύψους 94,3 εκατ. ευρώ στους ελαιοκαλλιεργητές χρησιμοποιώντας αυτό το προσωρινό μέτρο στο ελληνικό πρόγραμμα αγροτικής ανάπτυξης (ΠΑΑ)[[2]](#footnote-2).

Ο ειδικός ιστότοπος σχετικά με τον κορονοϊό παρέχει επισκόπηση των μέτρων που έλαβε η Επιτροπή για να στηρίξει τις προσπάθειες των κρατών μελών να μετριάσουν τις αρνητικές επιπτώσεις της κρίσης σε όλους τους τομείς της οικονομίας, όπως στη γεωργία[[3]](#footnote-3).

Η Επιτροπή ενέκρινε επίσης σειρά έκτακτων μέτρων για τη στήριξη του τομέα των οπωροκηπευτικών[[4]](#footnote-4). Εξάλλου, τα κράτη μέλη διαθέτουν ευρύ περιθώριο για την παροχή στήριξης εντός του προσωρινού πλαισίου για τη λήψη μέτρων κρατικής ενίσχυσης[[5]](#footnote-5).

Στο πλαίσιο του Next Generation EU[[6]](#footnote-6) (NGEU), του σχεδίου ανάκαμψης για την Ευρώπη, ο Μηχανισμός Ανάκαμψης και Ανθεκτικότητας[[7]](#footnote-7) αποτελεί το κεντρικό μέσο και διαθέτει 672,5 δισ. ευρώ για τη στήριξη των μεταρρυθμίσεων και των επενδύσεων των κρατών μελών, οι οποίες αφορούν τον μετριασμό των κοινωνικοοικονομικών επιπτώσεων της πανδημίας του κορονοϊού. Ο NGEU συνεισφέρει επίσης πρόσθετα κονδύλια ύψους 7,5 δισ. ευρώ στα προγράμματα αγροτικής ανάπτυξης της ΕΕ το 2021 και το 2022, που ισχύουν και για τους Έλληνες γεωργούς. Η Επιτροπή αξιολογεί το υποβληθέν ελληνικό σχέδιο ανάκαμψης και ανθεκτικότητας (ΠΠΑ)[[8]](#footnote-8) και θα αξιολογήσει επίσης τυχόν μελλοντικές τροποποιήσεις του ελληνικού ΠΑΑ, οι οποίες θα εισάγουν πρόσθετα κονδύλια NGEU στο τρέχον πρόγραμμα αγροτικής ανάπτυξης.

1. Έως 7 000 ευρώ για τους γεωργούς και έως 50 000 ευρώ για τις μικρές και μεσαίες επιχειρήσεις που επλήγησαν από την κρίση. Οι αποφάσεις χορήγησης επιδοτήσεων παρατάθηκαν έως τις 30 Ιουνίου 2021 και οι πληρωμές έως τις 31 Δεκεμβρίου 2021. [↑](#footnote-ref-1)
2. Στο πλαίσιο του κανονισμού (ΕΕ) αριθ. 1305/2013 για το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ). [↑](#footnote-ref-2)
3. <https://ec.europa.eu/info/food-farming-fisheries/farming/coronavirus-response_el> [↑](#footnote-ref-3)
4. Κατ’ εξουσιοδότηση κανονισμός (ΕΕ) 2020/592 της Επιτροπής, της 30ής Απριλίου 2020 σχετικά με προσωρινά έκτακτα μέτρα παρέκκλισης από ορισμένες διατάξεις του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου για την αντιμετώπιση της διαταραχής της αγοράς στον τομέα των οπωροκηπευτικών και στον αμπελοοινικό τομέα λόγω της πανδημίας COVID-19 και των μέτρων που συνδέονται με αυτήν (ΕΕ L 140 της 4.5.2020, σ. 6).

   Κατ’ εξουσιοδότηση κανονισμός (ΕΕ) 2020/884 της Επιτροπής, της 4ης Μαΐου 2020 σχετικά με παρέκκλιση, για το έτος 2020, από τον κατ’ εξουσιοδότηση κανονισμό (ΕΕ) 2017/891 όσον αφορά τον τομέα των οπωροκηπευτικών και από τον κατ’ εξουσιοδότηση κανονισμό (ΕΕ) 2016/1149 όσον αφορά τον αμπελοοινικό τομέα, λόγω της πανδημίας COVID-19 (ΕΕ L 205 της 29.6.2020, σ. 1).

   Κατ’ εξουσιοδότηση κανονισμός (ΕΕ) 2020/1275 της Επιτροπής, της 6ης Ιουλίου 2020, για την τροποποίηση του κατ’ εξουσιοδότηση κανονισμού (ΕΕ) 2020/592 της Επιτροπής σχετικά με προσωρινά έκτακτα μέτρα παρέκκλισης από ορισμένες διατάξεις του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου για την αντιμετώπιση της διαταραχής της αγοράς στον τομέα των οπωροκηπευτικών και στον αμπελοοινικό τομέα λόγω της πανδημίας COVID-19 και των μέτρων που συνδέονται με αυτήν (ΕΕ L 300 της 14.9.2020, σ. 26).

   Εκτελεστικός κανονισμός (ΕΕ) 2020/600 της Επιτροπής της 30ής Απριλίου 2020 σχετικά με παρέκκλιση από τον εκτελεστικό κανονισμό (ΕΕ) 2017/892, τον εκτελεστικό κανονισμό (ΕΕ) 2016/1150, τον εκτελεστικό κανονισμό (ΕΕ) αριθ. 615/2014, τον εκτελεστικό κανονισμό (ΕΕ) 2015/1368 και τον εκτελεστικό κανονισμό (ΕΕ) 2017/39 της Επιτροπής όσον αφορά ορισμένα μέτρα για την αντιμετώπιση της κρίσης που προκάλεσε η πανδημία COVID-19, (ΕΕ L 140 της 4.5.2020, σ. 40).

   Εκτελεστικός κανονισμός (ΕΕ) 2020/593 της Επιτροπής, της 30ής Απριλίου 2020 για την έγκριση των συμφωνιών και των αποφάσεων σχετικά με μέτρα σταθεροποίησης της αγοράς στον τομέα της πατάτας (ΕΕ L 140 της 4.5.2020, σ. 13).

   Εκτελεστικός κανονισμός (ΕΕ) 2020/532 της Επιτροπής, της 16ης Απριλίου 2020 σχετικά με παρέκκλιση, για το έτος 2020, από τους εκτελεστικούς κανονισμούς (ΕΕ) αριθ. 809/2014, (ΕΕ) αριθ. 180/2014, (ΕΕ) αριθ. 181/2014, (ΕΕ) 2017/892, (ΕΕ) 2016/1150, (ΕΕ) 2018/274, (ΕΕ) 2017/39, (ΕΕ) 2015/1368 και (ΕΕ) 2016/1240 όσον αφορά ορισμένους διοικητικούς και επιτόπιους ελέγχους που πραγματοποιούνται στο πλαίσιο της κοινής γεωργικής πολιτικής (ΕΕ L 119 της 17.4.2020, σ. 3). [↑](#footnote-ref-4)
5. <https://ec.europa.eu/competition-policy/state-aid/coronavirus/temporary-framework_en> [↑](#footnote-ref-5)
6. <https://ec.europa.eu/info/strategy/recovery-plan-europe_el> [↑](#footnote-ref-6)
7. Κανονισμός (ΕΕ) 2021/241. [↑](#footnote-ref-7)
8. <https://www.minfin.gr/web/guest/tameio-anakampses> [↑](#footnote-ref-8)